Les brigades contractades durant l'estiu per al manteniment rural treballen en zones agrícoles
28 d’agost 2024

![](/media/5oxjpkvd/img_9174_c.jpg?width=850&height=566.6666666666666)

Els 62 peons i 7 capatassos contractats durant l'estiu a través del Consell Local Agrari per al manteniment rural del terme municipal de Sagunt estan executant la feina de neteja forestal, de millora de camins, així com de diverses zones d'interés amb professionalitat i eficiència. Este pla d'ocupació està impulsat per la regidoria d'Agricultura, el Consell Local Agrari i el Servei Públic d'Ocupació Estatal (SEPE), organisme que subvenciona 344.111 € dels 428.294 € que conformen el pressupost del programa d'inserció laboral. Cal esmentar també la col·laboració d'Acció Ecologista AGRÓ.

Este matí les brigades de manteniment rural que estaven treballant en el camí de Palmosa, el camí d'Armengols, el camí Secà de Barta i els camins de la Partida de Gausa han rebut la visita de l'alcalde de Sagunt, Darío Moreno; i de la presidenta del Consell Local Agrari, Ana María Quesada.

           ![](/media/2kdeoivu/img_9332_c.jpg?width=342&height=228&mode=max) ![](/media/pz4ax2sm/img_9248_c.jpg?width=342&height=228&mode=max)

L'objectiu fonamental de treballar en estes ubicacions és facilitar l'accés als camins agrícoles i forestals perquè els agricultors puguen exercir amb major rapidesa i seguretat la seua labor. També amb la finalitat, en cas d'emergència, de millorar l'evacuació de persones i materials, reforçant la seguretat dels camins, així com instal·lant cartells amb els seus noms, espill en alguns encreuaments i senyalització viària.

L'alcalde de Sagunt ha manifestat: "Continuem ampliant els treballs que el Consell Local Agrari i les seues brigades d'estiu estan duent a terme per tot el terme municipal. En esta ocasió, visitem aquells llocs més vinculats estrictament amb l'àmbit agrícola. És especialment rellevant en un municipi en el qual la Generalitat Valenciana anunciava fa poc que està creixent la superfície cultivada. Això vol dir que s'estan fent bé les coses, però hem de continuar assegurant que eixa infraestructura vital per a l'agricultura estiga en la millor de les condicions possibles”. Darío Moreno ha continuat explicant les labors que estan executant les brigades de manteniment rural: "Estem fent reparacions en camins, adequacions i retirada de vegetació, estem incrementant la senyalització. I, per tant, estem millorant les condicions perquè els nostres agricultors i les nostres agricultores es puguen centrar a cultivar les seues terres".

          ![](/media/jerfujzo/img_9340_c.jpg?width=342&height=228&mode=max) ![](/media/kdijfsr1/img_9319_c.jpg?width=343&height=228&mode=max)

La presidenta del Consell Local Agrari, ha explicat: "Un any més estem treballant en totes les zones agrícoles del municipi, incloent-hi com ja fem estos anys arrere zones naturals, i també zones forestals per la importància que tenen per al manteniment de camins". Així mateix, ha assegurat: "Cada vegada utilitzem de forma més eficient esta subvenció que rebem del SEPE".

D'altra banda, Quesada ha afirmat: "Hem crescut en 38 hectàrees de cultiu, a més que s'han incrementat també parcel·les en producció per famílies. Això ens fa ser optimistes quant al que es venia produint d'abandó de parcel·les del municipi, si bé encara hem de veure més dades per a analitzar-los millor i saber exactament on hem crescut".

          ![](/media/webphvyh/img_9217_m.jpg?width=335&height=223&mode=max) ![](/media/xblp0jgv/img_9250_c.jpg?width=335&height=223&mode=max)

La novetat en el pla d'ús d'enguany és la inclusió de les zones pròximes al paratge de Calderona i Rubio/Escales dins dels espais de treball de neteja i desbrossament. D'esta manera, s'està actuant el manteniment rural del camí de la zona Povitxol i Illeta, els camins de Llíria i Gausa, el camí Vell de Terol, Hostalera i Fontanelles, la zona Rubio i Montíber i Torreta.

Cal esmentar també les labors de neteja mecànica i manual de la canya invasora en els marges de les principals séquies superficials del sistema hidràulic del municipi, és a dir, la séquia del Rei i la séquia de Gabau. Eixos treballs de desbrossament es duran a terme per a facilitar l'evacuació de l'aigua a la mar i pal·liar el risc d'inundació durant els episodis de gota freda en l'avinguda Europa i la marjal d'Almenara, així com en el camí Salvadanys de la marjal dels Moros.

![](/media/jh1aggtx/img_9304_c.jpg?width=850&height=566.6666666666666)

També són zones d'especial rellevància per a l'execució dels treballs de manteniment rural el vessant del Castell de Sagunt i del Teatre Romà, la senda dels Lladres, la font de Ribera, diverses parcel·les municipals forestals pròximes als camins Vell de Terol i Rubio, el campament dels Escales i el recinte d'horts urbans.

*   [](http://www.facebook.com/sharer.php?u=https://aytosagunto.es/va/actualitat/les-brigades-contractades-durant-l-estiu-per-al-manteniment-rural-treballen-en-zones-agricoles/ "Facebook")
*   [](http://twitter.com/share?url=https://aytosagunto.es/va/actualitat/les-brigades-contractades-durant-l-estiu-per-al-manteniment-rural-treballen-en-zones-agricoles/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-brigades-contractades-durant-l-estiu-per-al-manteniment-rural-treballen-en-zones-agricoles/ "Linked In")
*   [](mailto:?body=https://aytosagunto.es/va/actualitat/les-brigades-contractades-durant-l-estiu-per-al-manteniment-rural-treballen-en-zones-agricoles/)